【明報專訊】上月「藝術三月」,全港多區都有唔少同藝術有關嘅展覽,其中兩大重點展會係巴塞爾藝術展(Art Basel)同埋Art Central。前財政司長曾俊華就趁復活節假期去咗Art Central,仲自爆當年佢喺政府工作時,與同事大力鼓勵貿發局搵地方協助Art Basel喺香港舉行展覽,最後香港成功爭取成為繼美國邁阿密之後,全球第二個舉行Art Basel嘅地方。
曾俊華仲去咗位於中環嘅「俠之大者——金庸百年誕辰紀念.任哲雕塑展」,佢分享話細個時每日都會揭開報紙追讀金庸嘅小說,仲會將之剪低集結成自製嘅「金庸小說」;當佢去到美國,先至再認真細讀,形容金庸小說係佢喺美國成長時期嘅「精神食糧」。佢話金庸在生時喺展覽同佢碰過面幾次,又話同金庸太太算熟絡,因為好多安排都係透過查太。